Á síðasta ári stofnaði Ásdís Kristinsdóttir ráðgjafafyrirtækið Gemba í straumlínustjórnun sem hún sinnir samhliða verkefnastjórnun fyrir nýtt iðnnám . „ Ég er að undirbúa nám á framhaldsskólastigi fyrir fólk sem vinnur að mannvirkjagerð , það er jarðvinnupartinum . Svona nám hefur ekki verið í boði hér á landi en er þekkt víða erlendis , til dæmis í Noregi og Svíþjóð , “ segir Ásdís Kristinsdóttir , sem hefur tekið að sér verkefnastjórn til undirbúnings nýju námi í jarðvinnu , en Samtök iðnaðarins , Félag vinnuvélaeigenda , Tækniskólinn og mennta - og menningarmálaráðuneytið standa að stýrihóp verkefnisins . „ Við búum við nýjan veruleika í þessum efnum eins og sést á þessum gríðarlegu framkvæmdum sem eru nú í gangi í miðborg Reykjavíkur . Þú getur ímyndað þér hve erfiðleikastigið er allt annað en við framkvæmdir á nýbyggingarsvæðum úti í móa . Nú þarf í auknum mæli að gera risastóra grunna fyrir bílakjallara langt ofan í jörðina , þar sem fyrir er allt fullt af lifandi háspennustrengjum , lögnum og borgin í fullum rekstri allt í kringum þig . “ Ásdís þekkir vel til þessara mála en áður en hún stofnaði ásamt Margréti E. Ragnarsdóttur eigin ráðgjafafyrirtæki um straumlínustjórnun , Gemba , sem hún starfrækir samhliða , vann hún í 12 ár hjá OR og síðan Veitum . „ Ég tileinkaði mér straumlínustjórnun hjá Veitum þar sem við nýtum þá reynslu með fjölmörgum fyrirtækjum ásamt því að kenna hana í háskólanum , “ segir Ásdís sem segir mótun jarðvinnunámsins í fullum gangi . „ Víða er vöntun á fólki með iðnmenntun , á sama tíma og reynslufólk er að eldast hratt . Við erum að meta hvaða hæfni við viljum að nemendur komi með út úr svona námi en hingað til hafa verktakar sjálfir þurft að taka á sig tímafreka þjálfun nýs starfsfólks . Við viljum að nemendurnir læri að umgangast veitukerfi , svo ekki verði tjón á þeim , en einnig að þeir læri á burð í jarðvegi og að varast hættur af hruni . Það er ýmis sérhæfing sem þarf að læra , hvernig á að grafa djúpa skurði , hvernig stutt er við jarðveg , hvernig vegir eru uppbyggðir og svo framvegis . “ Sjálf lærði Ásdís verkfræði við HÍ og fór síðan ásamt eiginmanni sínum , Svani Snæ Halldórssyni sjúkraþjálfara , í meistaranám til Nýja-Sjálands , en saman eiga þau þrjú börn , 3 og 8 ára stráka og 10 ára stelpu . „ Við kynntumst í flugbjörgunarsveitinni , en ég valdi Nýja-Sjáland því það er skemmtilegt og fjölbreytt land fyrir útivistarfólk eins og okkur . Það er hægt að fara á ströndina sama dag og farið er á skíði , en fólkið er mjög afslappað . Við fórum svo aftur fyrir nokkrum árum með öll börnin að ganga í fjörðunum syðst á eyjunum , sá yngsti var bara eins árs , en það er alveg geggjað svæði , svona eins og Hornstrandirnar okkar . Nú erum við hjónin að stefna að því að klára Landvættaþrautirnar hér á landi og fara svo í hálfan Járnkarl í þríþraut í Svíþjóð í sumar . “ Nánar má lesa um málið í Viðskiptablaðinu . Áskrifendur geta nálgast blaðið undir Tölublöð , aðrir geta gerst áskrifendur hér .